Το ***Ένας Βέγγος για όλες τις δουλειές*** (Α/Μ) είναι κωμική, ελληνική κινηματογραφική ταινία του 1970, σε παραγωγή και σκηνοθεσία Ντίνου Κατσουρίδη και σε σενάριο του ιδίου, αλλά και του Ναπολέοντα Ελευθερίου. Πρωταγωνιστούν οι Θανάσης Βέγγος, Αλέκος Τζανετάκος και η Αιμιλία Υψηλάντη.

Η ταινία αναφέρεται στη δυσκολία ενός βιοπαλαιστή να βρει δουλειά, λόγω υπερβολικής τιμιότητας. Ο Θανάσης, που δυσκολεύεται να βρει δουλειά, όταν επιστρέφει στην αυλή το κορίτσι που αγαπά, προσπαθεί να πιάσει οπωσδήποτε μία. Στο τέλος χάνει και το κορίτσι και τη δουλειά, αλλά παρασημοφορείται με το μετάλλιο της τιμιότητας.

Πλοκή
-----

Η ταινία ξεκινά με προλογική αφήγηση. Και κατόπιν κατευθύνεται στην ταβέρνα «Η τιμιότης», όπου εργάζεται ο Θανάσης. Εκεί ένας πελάτης δίνει παραπάνω από όσα πρέπει. Ο Θανάσης κάνει τον κόσμο άνω κάτω για να τον προλάβει, ώστε να του επιστρέψει πίσω το διφραγκάκι του. Ο πελάτης τρέχει κι αυτός καθώς έχει κλέψει ένα τασάκι. Η σκηνή τελειώνει και αρχίζουν οι τίτλοι αρχής, με τον Θανάση να απαντά στο «*Τι είσαι εσύ;*»: «*Τίμιος, κύριε. Τίμιος. Ο τελευταίος ίσως, αλλά τίμιος*», με την αστυνομία να τον συλλαμβάνει. Η ταινία συνεχίζεται στην ταβέρνα, αφού ο πελάτης δεν κάνει μήνυση στον Θανάση. Γρήγορα απολύεται από την ταβέρνα, καθώς το αφεντικό του πάει να κλέψει δύο τουρίστες στον λογαριασμό και ο Θανάσης αντιδρά.

Κατόπιν, στην αυλή όπου μένει ο Θανάσης, απιστρέφει η Ανθούλα, η οποία έχει νοσηλευτεί στην κλινική, μετά τον αιφνίδιο θάνατο του αρραβωνιαστικού της. Πήγαν και την πήρανε ο Θανάσης, η γιαγιά της και ο Φώτης. Η Ανθούλα, όμως, δεν έχει επανέλθει πλήρως: είναι συνεχώς στενοχωρημένη. Κατόπιν, στο δωμάτιο όπου διαμένουν ο Φώτης και ο Θανάσης, αποκαλύπτεται ότι ο τελευταίος έχει αισθήματα για αυτήν και τώρα που χάθηκε ο αρραβωνιαστικός της, θα προσπαθήσει να την κάνει δική του, το οποίο σημαίνει πως πρέπει να εργαστεί. Ο Φώτης του προτείνει να δουλέψει σε ένα μεσιτικό γραφείο, από το οποίο και ίδιος έχει αγοράσει οικόπεδο. Πολύ γρήγορα αποδεικνύεται άτιμος και ο μεσίτης, καθότι τα οικόπεδα που πουλάει στην Ιεράπετρα Αττικής, δεν είναι δικά του. Αφού η σκευωρία αποκαλύπτεται, το οργισμένο πλήθος βρίσκει στο μεσιτικό γραφείο μόνο τον Θανάση και τον ξυλοφορτώνει. Παράλληλα, οι πληγές της Ανθούλας δεν έχουν επουλωθεί.

Κατόπιν, ο Θανάσης, πιάνει δουλειά σε ένα ανθοπωλείο. Εκεί γνωρίζει τον κύριο Καρολίδη, ο οποίος του δίνει τη δουλειά της καμαριέρας για ένα βράδυ, όπου στο σπίτι του, η γυναίκα του, θα έπαιζε χαρτιά με τις φίλες της, όσο αυτός ήταν σε συμβούλιο. Εκεί ο Θανάσης ταλαιπωρείται τόσο από τις απαιτητικές φιλενάδες της Καρολίδου, όσο και από τα παιδιά της που είναι υπερβολικά άτακτα. Στη συνέχεια η κυρία Καρολίδου, βλέπει την κάρτα της ανθοδέσμης που της έστειλε ο σύζυγός της, η οποία γράφει: «*Στην άγνωστη, που απόψε τα μεσάνυχτα, θα γίνουμε γνωστοί. Ο αγριόγατος*». Όμως είχε γίνει λάθος: ο Θανάσης έχει μπερδέψει τις κάρτες και βάζει αυτήν, στην ανθοδέσμη της κ. Καρολίδου. Έτσι, η Καρολίδου, που έχει υποσχεθεί στον σύζυγό της ότι, αν ποτέ την απατήσει, θα πάει με τον πρώτο τυχόντα, προσπαθεί να κάνει τούτο με τον Θανάση, ο οποίος αντιστέκεται σθεναρώς στο φλερτ της. Στο τέλος μπαίνει ο κύριος Καρολίδης μέσα και τον αρχίζει στο ξύλο. Η παρεξήγηση λύνεται στο αστυνομικό τμήμα. Και όχι μόνο αυτό: ο Καρολίδης του προτείνει και δουλειά.

Ο Θανάσης, έτσι, πιάνει δουλειά σε έναν κινηματογράφο, κάνοντας τον γορίλα. Ήταν η ρεκλάμα της ταινίας. Οι φασαρίες δεν αργούν να τον βρουν κι αφού τον απολύουν κι από εκεί, και κατευθυνόμενος προς το σπίτι, βρίσκει έναν χαρτοφύλακα γεμάτο λεφτά. Την επόμενη μέρα αρχίζει τα ψώνια για την Ανθούλα. Όμως, η πληροφορία, ότι ο αρραβωνιαστικός της Ανθούλας, πάνω που έχει αρχίσει να νιώθει καλύτερα, εμφανίζεται, του κόβει τα πόδια. Τέλος, ο Φώτης διαβάζει στην εφημερίδα ότι τα λεφτά ανήκουν σε έναν βιοπαλαιστή και ο οποίος όχι μόνο κινδυνεύει να χάσει τη θέση του, αλλά και να βγει και καταχραστής. Η τιμιότητα του Θανάση νικά: ετοιμάζεται γρήγορα να τα παραδώσει. Στην τελετή παράδοσης υπάρχει κόσμος και μία μπάντα, και ο Θανάσης παίρνει αυτό που πάντα ήθελε: το Μετάλλιο Τιμιότητας.

Ηθοποιοί
--------

 Χαρακτηριστική σκηνή από την ταινία, με τον Θανάση Βέγγο ντυμένο γορίλα.

| Ηθοποιοί | Ρόλος |
| --- | --- |
| Θανάσης Βέγγος | Θανάσης Χατζηκαραθανάσης |
| Αλέκος Τζανετάκος | Φώτης |
| Αιμιλία Υψηλάντη | Ανθούλα |
| Γκιζέλα Ντάλι | Γιολάντα Καρολίδου |
| Δήμητρα Κατερινάκη | Γιαγιά Ανθούλας |
| Τάκης Μηλιάδης | Κ. Καραμουτζούφλης |
| Περικλής Χριστοφορίδης | Καρολίδης |
| Ζανίνο | ιδιοκτήτης ταβέρνας |
| Στράτος Παχής | Αστυνομικός |
| Ρένα Πασχαλίδου | ιδιοκτήτρια ανθοπωλείου |
| Μαργαρίτα Αθανασίου | υπάλληλος μεσιτικού γραφείου |
| Κώστας Μεντής | πελάτης ταβέρνας |
| Στάθης Χατζηπαυλής | Πετρομάνος |
| Ανδρέας Μπάρκουλης | **Αφηγητής** |
| Έρση Βασιλικιώτη | ... |
| Αταλάντη Κλαπάκη | ... |
| Βίκυ Δημητρίου | ... |
| Μαρία Παπαδοπούλου | ... |
| Θόδωρος Κεφαλόπουλος | ... |
| Κώστας Φατούρος | ... |
| Βαγγέλης Τραϊφόρος | ... |
| Κώστας Παπαδόπουλος | ... |
| Γιώργος Χριστοφιλάκης | ... |
| Πάνος Αναστασόπουλος | ... |
| Σίβυλλα Κατσουρίδου | κόρη Καρολίδου |
| Θανάσης Χατζής | υιός Καρολίδου |
| Κ. Παπαδοπούλου | ... |

Πληροφορίες
-----------

Η ταινία κυκλοφόρησε στους κινηματογράφους τη σεζόν 1969-1970 και έκοψε 214.028 εισιτήρια. Από τις 99 ταινίες της σεζόν εκείνης, κατέλαβε την 34η θέση, στη σχετική λίστα.

Η ταινία αυτή θεωρείται η πρώτη επιτυχημένη συνεργασία Βέγγου-Κατσουρίδη, κατόπιν ακολούθησαν κι άλλες, στη δεκαετία του 1970. Για παράδειγμα: *Τι έκανες στον Πόλεμο, Θανάση;*, *Θανάση, πάρε τ' όπλο σου* κ.λπ.

Στην ταινία συμμετέχουν και 2 μικροί, το κοριτσάκι είναι η Σίβυλλα Κατσουρίδου, η κόρη του Ντίνου Κατσουρίδη, η οποία έπαιξε και σε άλλη μία ταινία έκτοτε, το Ο Θανάσης, η Ιουλιέτα και τα λουκάνικα, και πάλι σε σκηνοθεσία Ντίνου Κατσουρίδη. Κατόπιν ασχολήθηκε με την παραγωγή ταινιών. Επίσης, και ο μικρός που εμφανίζεται στην ταινία, έπαιξε άλλη μία φορά κι αυτός, στην ίδια ταινία με τη Σίβυλλα.

Η ταινία κυκλοφόρησε και σε μορφή DVD το 2002.

Παραπομπές
----------

1. 1 2 3  90lepta. «Ένας Βέγγος για όλες τις δουλειές (1970)». Αρχειοθετήθηκε από το πρωτότυπο στις 9 Απριλίου 2015. Ανακτήθηκε στις 15 Φεβρουαρίου 2015.
2. 1 2  Ταινιοθήκη της Ελλάδος (2006). «ΕΝΑΣ ΒΕΓΓΟΣ ΓΙΑ ΟΛΕΣ ΤΙΣ ΔΟΥΛΕΙΕΣ». Αρχειοθετήθηκε από το πρωτότυπο στις 9 Απριλίου 2015. Ανακτήθηκε στις 13 Φεβρουαρίου 2015.
3. ↑  CineGreece. «Ένας Βέγγος για όλες τις Δουλειές». Αρχειοθετήθηκε από το πρωτότυπο στις 3 Σεπτεμβρίου 2014. Ανακτήθηκε στις 15 Φεβρουαρίου 2015.
4. ↑  GreekTenies. «Ένας Βέγγος Για Όλες Τις Δουλειές». Ανακτήθηκε στις 15 Φεβρουαρίου 2015.
5. ↑  90lepta. «Σίβυλλα Κατσουρίδου». Αρχειοθετήθηκε από το πρωτότυπο στις 24 Απριλίου 2015. Ανακτήθηκε στις 15 Φεβρουαρίου 2015.
6. ↑  90lepta. «Θανάσης Χατζής». Ανακτήθηκε στις 15 Φεβρουαρίου 2015.
7. ↑  Cine. «Ενας Βέγγος για Ολες τις Δουλειές». Ανακτήθηκε στις 15 Φεβρουαρίου 2015.

Εξωτερικοί σύνδεσμοι
--------------------

* Το *Ένας Βέγγος για όλες τις δουλειές* στο IMDb
* Το *Ένας Βέγγος για όλες τις δουλειές* στο moviereviews
* Το *Ένας Βέγγος για όλες τις δουλειές* στο veggos Αρχειοθετήθηκε 2016-01-08 στο Wayback Machine.
* Το *Ένας Βέγγος για όλες τις δουλειές* στο in

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |  |
| --- | --- | --- | --- |
| 

| π • σ • ε
Ταινίες σε σκηνοθεσία Ντίνου Κατσουρίδη |
| --- |
|  |
| 
* *Έγκλημα στα παρασκήνια* (1960)
* *Είμαι αθώος* (1960)
* *Ο κος πτέραρχος*  (1963)
* *Της κακομοίρας* (1963)
* *Αδίστακτοι* (1965)
* *Σύντομο διάλειμμα* (1966)
* *Ο Θανάσης, η Ιουλιέτα και τα λουκάνικα* (1970)
* *Ένας Βέγγος για όλες τις δουλειές* (1970)
* *Τι έκανες στον πόλεμο Θανάση;* (1971)
* *Θανάση, πάρε τ' όπλο σου* (1972)
* *Ο Θανάσης στη χώρα της σφαλιάρας* (1976)
* *Ο παλαβός κόσμος του Θανάση* (1979)
* *Ο φαλακρός μαθητής* (1979)
* *Βέγγος ο τρελλός καμικάζι* (1980)
* *Ο Θανάσης και το καταραμένο φίδι* (1982)
* *Όνειρο αριστερής νύχτας* (1987)
 |

 |